በአንድ ክፍለ ከተማ የስድስት ሚሊዮን ብር ጉዳት በማድረስ የተጠረጠሩ የመሬት ባለሙያዎች ተከሰሱ
የተጣለባቸውን የሥራ ኃላፊነትና ግዴታ በግልጽ ተግባርና በግድፈት ያላግባብ በመገልገል፣ መንግሥት ከስድስት ሚሊዮን ብር በላይ እንዲያጣ በማድረግ የተጠረጠሩ፣ የንፋስ ስልክ ላፍቶ ክፍለ ከተማ ሦስት የመሬት ባለሙያዎችን ጨምሮ 23 ግለሰቦች ተከሰሱ፡፡በክፍለ ከተማው የመሬት አስተዳደር መምሪያ ሠራተኛ የሆኑት ሦስቱ ባለሙያዎች፣ አቶ ጀማል አህመድ መሐመድ፣ ገነት ገብረ መድህንና አቶ ፈቃዱ ኢራና የሚባሉ ሲሆን፣ ከሌሎቹ 20 ተጠርጣሪዎች ጋር በመመሳጠር ሕገወጥ ሰነዶችን በማዘጋጀትና ሕጋዊ በማስመሰል፣ በሐሰተኛ ካርታ ቦታ መውሰዳቸውን ክሱ ይገልጻል፡፡በሕጋዊ መንገድ በባህር መዝገብና በኮምፒዩተር ላይ ሥልጣን ባለው አካል ታይተውና ተገናዝበው ሳይመዘገቡ፣ ተጠርጣሪዎቹ ባለሙያዎች ከሌሎቹ ተጠርጣሪዎች ላይ ሐሰተኛ ሰነድ እየተቀበሉ፣ በክፍለ ከተማው መዝገብ ቤት በተከፈተላቸው ማህደር ውስጥ በማስቀመጥ ሕጋዊ ማስመሰላቸውን የዓቃቤ ሕግ ክስ ይገልጻል፡፡ በመሆኑም 20ዎቹ ተጠርጣሪ ተከሳሾች ሕጋዊ መስለው አገልግሎት እንዲያገኙና የሌላቸው መብት እንዲፈጠርላቸው መደረጉን ክሱ ያብራራል፡፡በአጠቃላይ ተከሳሾቹ የመንግሥትን መዝገብና የሕዝብን ጥቅም የሚመለከቱ ካርታዎችን፣ የተለያዩ ሰነዶችን፣ ሐሰተኛ ማኅተሞችንና የመንግሥት የሥራ ኃላፊዎችን ፊርማ፣ ሙሉ ኃላፊነትን በያዙ ቲተሮች በመጠቀም፣ በፈጠሩት ሐሰተኛ ሰነድ ላይ በማሳረፍ ቦታዎችን መውሰዳቸውን ክሱ ያብራራል፡፡ በመሆኑም መንግሥት ግለሰቦቹ የወሰዷቸውን ቦታዎች በሊዝ ቢሸጥ ሊያገኝ ይችል የነበረውን ስድስት ሚሊዮን ብር እንዲያጣ በማድረጋቸው፣ በፈጸሙት መንግሥታዊ ሰነዶችን አስመስሎ ማዘጋጀትና ወደ ሐሰት መለወጥ የሙስና ወንጀል መከሰሳቸውን፣ የፌዴራል የሥነ ምግባርና የፀረ ሙስና ዓቃቤ ሕግ፣ ለፌዴራል ከፍተኛ ፍርድ ቤት አንደኛ ወንጀል ችሎት ያቀረበው ክስ ያስረዳል፡፡ የክፍለ ከተማው የመሬት ባለሙያ አቶ ጀማል አህመድ ክሱ ከተመሠረተ ሦስት ወራት በኋላ ግንቦት 26 ቀን ቀርበውና ክሱ ተነቦላቸው፣ መቃወሚያ ካላቸው ለመጠባበቅ ለሰኔ 10 ቀን 2008 ዓ.ም. ተቀጥረዋል፡፡ ሌሎቹ 22 ተጠርጣሪዎች አለመያዛቸውም ታውቋል፡፡   